Antonio Gabriele Severoli

**Antonio Gabriele Severoli** (født 28. februar 1757 i Faenza i Kirkestaten, død 8. september 1824 i Roma) var en av den katolske kirkes kardinaler, og var tilknyttet det pavelige diplomati. Han var nuntius til Habsburgmonarkiet under Napoleonskrigene.

## Liv og virke
### Bakgrunn
Han var sønn av grev Carlo Severoli og markgrevinne Anna Dorotea Guidi av Cesena. Severoli-familien tilhørte de mest fornemme familiene i patriciatet i Faenza og hadde en rekke familiebånd til medlemmer av den romerske kurie. For eksempel hadde Nicolô Severoli vært konsistorialadvokat i siste kvartal av 1600-tallet, og Antonio Gabriele Severolis onkel på morssiden, Romoaldo Guidi, leder av Santo Spirito-hospitalet og sekretær for Kongregasjonen for godsforvaltning, ble utnevnt til kardinal av pave Pius VI i juni 1778.

Severoli gikk på jesuittkollegiet i Ravenna, senere til Universitetet i Modena, og til slutt, fra 1776 til 1779, Akademiet for den kirkelige adel.

### Prest
Den 18. desember 1779 ble han presteviet for bispedømmet Faenza.

Han returnerte til Faenza, hvor han ble pastor i kirken *San Bernardo*. Senere var han generalvikar for biskop Vitale Giuseppe de' Buoi. Den 3. februar 1787 fikk han sin doktorgrad i rettsvitenskap ved Universitetet i Cesena.
### Biskop av Fano
Pave Pius VI utnevnte ham til biskop av Fano den 23. april 1787. Han ble bispeviet den 13. mai 1787 av kardinal Giovanni Carlo Boschi; medkonsekrerende var biskop Pier Luigi Galletti O.S.B. og biskopen av Faenza, Domenico Mancinforte. 

I juni 1798 ble Antonio Gabriele Severoli forvist av franske okkupasjonsstyrker til byen Castrocaro i de toskanske Appenninene. Han kunne ikke vende tilbake til Fano før i september året etter.

Han møtte pave Pius VII første gang i juni 1800 under hans opphold i Fano på vei tilbake fra konklaven i Venezia. 
### Apostolisk nuntius til Wien
Året etter, 18. september 1801, ble Antonio Gabriele Severoli utnevnt til titulærerkebiskop av *Petra in Palaestina*, og paven utnevnte ham til nuntius til Wien. Han beholdt imidlertid bispedømmet Fano frem til 11. januar 1808, da han ble utnevnt til biskop av Viterbo og Toscanella. Under Napoleons okkupasjon av Roma forble han i Wien, og under restaurasjonstiden støttet han kardinalstatssekretær Ercole Consalvis innsats for å gjenopprette pavestaten.

### Kardinal
Han ble utnevnt til kardinal i mars 1816 av pave Pius VII. Han mottok den røde kardinalshatten den 31. juli 1817, etter at han var kommet tilbake fra Wien, og den 1. oktober samme år ble *[[Santa Maria della Pace]]* tildelt ham som hans titulærkirke. 

Fra 1823 til 1824 tjenestegjorde han som Hans Hellighets datar.

Han deltok ved konklavet 1823 som valgte pave Leo XII. Den østerrikske keiser Frans I anså det som tenkelig at Severoli kunne bli valgt til pave, og ønsket å forhindre det. Gjennom kardinal Giuseppe Alberani nedla han derfor østerriksk veto mot et slik utfall.

Han døde 67 år gammel på Marias fødselsfest i 1824, etter å ha mottatt sakramentene, og ble gravlagt i den kirken *[[Santa Maria sopra Minerva]]*.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santorio (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Giovanni Carlo Boschi (1715-1788) *1760
* Kardinal *Antonio Gabriele Severolii* (1757-1824) *1787
## Litteratur
* Philippe Bountry: «Le sacré collège des cardinaux», i *Souverain et pontife. Recherches prosopographiques sur la Curie Romaine à l’âge de la Restauration (1814–1846)*, École française de Rome, Roma, 2002, Rz. 689–697, Online-utgave
* Girolamo Zucchini: *Per l'applaudita esaltazione dell'illustrissimo e reverendissimo monsignore Antonio Gabriele de' conti Severoli. Applausi poetici offerti dal canonico Girolamo Zucchini*, Faenza, 1787

## Referanser


## Eksterne lenker
* Biografi på The Cardinals of the Holy Roman Church